Optometristes i oftalmòlegs atenen més de 500 xiquets i xiquetes a Burjassot amb el programa “Abre sus ojos”
2025-07-24

El Saló d’Actes de la Casa de Cultura de Burjassot s’ha convertit, des d’aquest matí de divendres (21-10-2016), en una gran clínica d’òptica i oftalmologia. Ha sigut gràcies al programa de salut visual “Abres sus ojos” que, enguany, ha desembarcat en el municipi, gràcies a la iniciativa del Grup local Alcocer, amb la col·laboració de l’Ajuntament de Burjassot. Gràcies a la campanya “Abres sus ojos” i al programa “Ven y verás”, més de 500 xiquets i xiquetes amb diferents deficiències psíquiques se sotmetran, durant hui i demà, a un examen visual i auditiu, realitzat per un gran equip voluntari d’optometristes i oftalmòlegs.

El programa ha començat aquest matí a les 10 h i, fins al dissabte al migdia, tot el personal implicat estarà atenent tant a tots els xiquets i xiquetes que enguany han entrat en el programa, així com també a persones adultes amb discapacitat intel·lectual o sensible d’exclusió social. Aquest matí, l’alcalde de Burjassot, Rafa García, ha conegut d’a prop el programa “Abres sus ojos”. Durant la visita, a la qual ha assistit juntament amb la regidora de Serveis Socials, Olga Camps, i del regidor de Policia i Seguretat Ciutadana, Manuel Pérez Menero, García ha comptat amb la companyia d’Amparo Alcocer, impulsora de la iniciativa a Burjassot i de personal voluntari del programa “Abres sus ojos” que han explicat, amb detall, l’itinerari que durant els exàmens mèdics realitzen els participants. Uns participants que, per cert, a més de sotmetre’s als seus exàmens, s’ho estan passant molt bé, gràcies a la necessària i desinteressada col·laboració d’uns pallassos molt especials.

“Abres sus ojos” és una organització sense ànim de lucre el projecte del qual està orientat a millorar la qualitat visual de les persones amb discapacitat intel·lectual i de col·lectius desfavorits en general. El projecte engegat per l’organització és pioner en tota Espanya i porta més de 15 anys en marxa.